Naser Khader (RV), 2003-04-10:
Lad mig starte med at sige: Jeg er stadig væk forvirret med hensyn til SF's holdning, for vi havde et forslag til vedtagelse i efteråret, der sagde noget andet.
Det var af fru Margrete Auken fra SF og undertegnede fra Det Radikale Venstre.
Men Det Radikale Venstre støtter forslaget, og som sagt gjorde vi allerede i efteråret opmærksom på, at vi går ind
for forskning i stamceller, og vi hilser sundhedsministerens initiativ velkommen, det er på tide. Vi har diskuteret denne sag rigtig mange gange, vi har haft en høring, vi har haft forespørgselsdebat, og sagen er blevet diskuteret rigtig mange gange. Vi står for tiden over for en gennemgribende udvikling på det sundhedsteknologiske område.
Denne udvikling kan vi ikke blot lade passere uden at forholde os til den.
Tværtimod skal vi være proaktive, både politisk og forskningsmæssigt, ikke blot fordi vi skal være med i den internationale udvikling og ikke sakke agterud i forhold til vore nabolande, som det ofte bliver sagt. Det er også derfor, men først og fremmest fordi de nye medicinske teknologier udgør enestående muligheder for at forbedre alle menneskers velfærd.
Det er livskvalitet, der står på spil, og i denne proces bliver enkelte af vores mest grundlæggende værdier nogle gange udfordret eller ligefrem betvivlet.
Dette betyder, at vi skal gøre de nye teknologier til genstand for debat.
Det direkte spørgsmål, vi må stille os selv i relation til stamcelleforskning, er: Skal vi tage mere hensyn til en celleklump, yngre end 14 dage, end til bekæmpelsen af sygdomme hos nulevende og fremtidige generationer og dermed tillade forskning?
Endelig er det mærkeligt, at vi på den ene side accepterer brugen af spiral, hvor resultatet er, at befrugtede æg bliver destrueret, men ikke accepterer forskning i de overskydende befrugtede æg.
Det Radikale Venstres holdning er klar: Stamcelleforskning skal tillades. Potentialet er et kvantespring i menneskelig sygdomsbekæmpelse.
Denne mulighed må vi ikke lade passere.
Stamcelleterapi skønnes fagligt set at være den mest perspektivrige af de nye medicinske teknologier, og Genteknologiudvalget har bl.a. af denne grund anbefalet hurtig politisk afklaring.
Den nuværende lov om kunstig befrugtning er utidssvarende, da den blev lavet på et tidspunkt, da man ikke havde overblik over potentialet i de nye teknologier.
Derfor er det også på tide med en revision, og vi skal i denne sammenhæng holde os for øje, at den nuværende lovændring formentlig ikke bliver den sidste.
Vi skal allerede nu indstille os på løbende revisioner.
Lad mig endelig understrege vigtigheden af en grundig debat om denne type emner, en debat, hvor vi får vendt alle
En sådan debat har vi som sagt haft i forhold til stamcelleforskning, og vi er dermed parate og rustede til at træffe en kvalificeret politisk beslutning.
Endelig mener vi, at sundhedsministerens disposition med at adskille diskussionen om stamceller og diskussionen om opbevaringen af nedfrosne æg med henblik på kunstig befrugtning er god.
Men vi vil selvfølgelig opfordre ministeren til at stille forslag om forlængelse af fristen for opbevaring af nedfrosne æg, som tidligere er blevet debatteret.
Vi må ikke glemme de barnløse par i denne debat.
Det Radikale Venstre støtter sundhedsministerens forslag.
Stamcelleforskning rummer nye muligheder til en ny generation for sygdomsbekæmpelse og er dermed et kvantespring for menneskelig velfærd.